Gandia rep una nova subvenció de 500.000 euros de la Generalitat per a la millora dels polígons
09 gener 2018

## Gandia rep una nova subvenció de 500.000 euros de la Generalitat per a la millora dels polígons09 gener 2018Última actualització: 14 juliol 2025

![](../gestion/img/_AO_5541-copia.jpg)  
  

La **regidora de Polítiques Econòmiques, Alícia Izquierdo,** i el **coordinador d’Urbanisme, Vicent Mascarell**, han comparegut aquest matí en roda de premsa per tal d’anunciar que l’Insitut Valencià de la Competitivitat Empresarial (IVACE), dependent de la Conselleria d’Economia Sostenible, Sectors Productius,  Comerç i Treball, ha atorgat una nova subvenció a Gandia de vora 500.000 € per a la millora i modernització dels polígons industrials. Cal recordar que les obres ja estan en marxa i l’Ajuntament es feia càrrec del 30% del cost. Recentment, durant la seua visita a Gandia, el Conseller, Rafa Climent, mostrava la voluntat de cobrir fins al 90%. Finalment, l’Administració autonòmica es farà càrrec del 100% del cost total dels treballs. Així, en total, el polígon Alcodar rep una ajuda en matèria d’inversió de 913.826 € i el polígon Benieto-Ciutat del Transport de 512.929 €.

Per a Izquierdo, la nova subvenció _“_evidencia, una vegada més, el compromís de la Generalitat, del Govern del Botànic, amb la recuperació i la modernització de les zones industrials del País Valencià. També la seua aposta per Gandia i el reconeixement al treball ben fet de l’executiu local_”_.

Per la seua banda, Mascarell ha agraït el treball dels tècnics municipals per fer possible l’ajuda i que no es perdera la nova subvenció, tot i el període curt de temps i la interrupció de les festes de Nadal. _“_Gandia no és només una de les ciutats que més diners rep, sinó que ha estat una de les que més obra ha certificat. Estem parlant de projectes necessaris, però complexos des del punt de vista urbanístic i tècnic. Agrair la Generalitat, i el conseller Climent, qui finalment ha fet realitat eixa promesa d’intentar cobrir el 100% del cost total. Això ha suposat un estalvi per a la ciutat de quasi mig milió d’euros que cal fer valdre atesa l’actual situació financera de l’Ajuntament. També felicitar Pavasal i Cadersa, les empreses contractistes, que ens han ajudat. Agraïm el suport de les associacions empresarials_”._

El 23 d’octubre passat van començar les obres del projecte de millora al polígon Alcodar de Gandia. El projecte consisteix a millorar els accessos al recinte industrial i la connexió d'aquest amb la ciutat amb un carril bici; la millora de la senyalització i zones verdes, la seguretat, l’enllumenat, la creació d'una pàgina web, així com la renovació i instal·lació de nova senyalització vertical i horitzontal. A més, s'aprofitarà per a adequar l'entrada a la ciutat amb dos carrils d'eixida i dos d'entrada, i amb la incorporació d'una tanca central per garantir la seguretat viària i evitar accidents.

A Benieto també es millora la vigilància, el sanejament en una part del polígon, millores viàries, de senyalització o el reforç de la façana vegetal. Es contempla zona de jocs infantils i el primer parc biosaludable de la ciutat, ja en funcionament. Es tracta d’una zona que s’ha habilitat per a fer entrenaments i exercicis a l’aire lliure, amb diferents elements per a treballar el cos.

[Twittear](https://twitter.com/share)